b'\n_START_ARTICLE_\nApol\xc2\xb7linar de Ravenna\n_START_SECTION_\nBiografia\n_START_PARAGRAPH_\nApol\xc2\xb7linar era d\'Antioquia a la prov\xc3\xadncia romana de S\xc3\xadria i va \xc3\xa9sser deixeble de sant Pere ap\xc3\xb2stol, que hi havia anat cap a l\'any 44. Pere el va ordenar i el va enviar a Ravenna, on arrib\xc3\xa0 i guar\xc3\xad l\'esposa del trib\xc3\xba, que es va convertir amb la seva fam\xc3\xadlia al cristianisme. El jutge se n\'assabent\xc3\xa0 i va cridar el sant, comminant-lo a fer sacrificis als d\xc3\xa9us. En negar-s\'hi, fou colpejat fou desat per mort a un cam\xc3\xad. Una v\xc3\xaddua cristiana el recoll\xc3\xad i en tingu\xc3\xa9 cura fins que va sanar. Un cop va tornar a predicar, fou novament detingut i decapitat._NEWLINE_El moment del seu martiri se situa entre el regnat de Vespasi\xc3\xa0, al segle\xc2\xa0i, o el de Valent, al segle\xc2\xa0ii, un 23 de juliol, tot i que la festivitat \xc3\xa9s el 20 de juliol._NEWLINE_La primera menci\xc3\xb3 que se\'n fa \xc3\xa9s la del martirologi de sant Jeroni, del comen\xc3\xa7ament del segle\xc2\xa0v, on s\'anota: \xc2\xabX kl aug. Ravenn\xc3\xa6 Apollinaris\xc2\xbb i qualifica el sant com a "confessor" i "sacerdot", mab festa el 23 de juliol. Sant Pere Cris\xc3\xb2leg va pronunciar un serm\xc3\xb3, el 128, on ofereix algunes dades del sant, dient que era bisbe i m\xc3\xa0rtir._NEWLINE_La Passio sancti Apollinaris, del segle\xc2\xa0vii, potser obra de l\'arquebisbe Maur (642-671), \xc3\xa9s una font poc fiable, ja que \xc3\xa9s tardana i t\xc3\xa9 com a objectiu afavorir l\'esgl\xc3\xa9sia de Ravenna enfront de la de Mil\xc3\xa0, d\'on depenia. La Llegenda \xc3\xa0uria, ja al segle\xc2\xa0xiv, reelabora aquests materials.'